Notum sit cunctis sancte Ecclesie filiis quod domnus Rainaldus sancti Germani parisiacensis abbas et fratres ejus concesserunt domno Stephano abbati Novi Monasterii et fratribus ejusdem ecclesie quicquid juris se habere crediderant in terris, silvis, pratis que Helgodus in fundo Giminiaco huc usque tenuerat. Concesserunt etiam idem abbas et monachi sancti Germani predictis fratribus Novi Monasterii quicquid spinis vel silvis occupatum invenissent in illa parte terrarum, silvarum, pratorum que in eodem fundo Giminiaco ipsi possidere videntur. Predictus etiam abbas cum monachis suis in omni territorio gilliacensis potestatis dedit usuaria ad pastum porcorum et aliorum animalium et ad omnia sibi necessaria in terris, pratis, silvis, aquis, supradictis monachis Novi Monasterii, insuper et quatuor jugera terre que apud Britigniacum possederant. Monachi vero Novi Monasterii spoponderunt se singulis annis tam pro his omnibus quam pro decimis persoluturos sex sextarios annone, medietatem videlicet frumenti et medietatem avene, obedientiario gilliacensi. Et si vineas in terra in qua ipsi decimas accipiunt plantarent, cum ipse vinee fructum redderent, unum tantum modium vini pro .XII. jornalibus predicto obedientiario solverent. Et hi sunt testes: Henricus presbiter de Gilliaco, Walo itemque Walo nepotes ejusdem Henrici, et Willermus et Simon et Deodatus decanus, Seimarus et Achardus decimarii. Similiter et monachi sancti Germani de Parisiaco tempore beate memorie Rainaldi abbatis et domni Roberti prioris concesserunt supradictis monachis sancte Marie in plenario capitulo suo tantillum terre quod apud Britigniacum habuerunt.